AARHUS: Problemer med endeløse køer og trafikkaos på E45-motorvejen omkring Aarhus skyldes ikke kun den ekstra trafik.

Årsagen er også, at biler og lastbiler ganske simpelt ikke kan komme af motorvejen og køre fra ved afkørslerne. Det skaber kæmpe køer og skyldes, at Aarhus lukker sig om sig selv, når det gælder bilerne, som holdes ude af byen.

Det er især ved afkørslerne Aarhus Syd og Aarhus Nord, at der er problemer, lige som fænomenet også er udpræget med store køer ved Skanderborg Syd, hvor afkørselsramperne heller ikke kan kapere de mange bilister, skriver Jyllands-Posten.

Avisen skriver, at både FDM, Forenede Danske Motorejere, og Dansk Industri peger på, at frakørselsramperne 10-15 steder på det danske motorvejsnet ikke kan tage trafikken og er overbelastet i hårdt omfang.

En del af problemet skyldes, at kommunerne ikke har sat penge af til at udvide frakørselsramperne som følge af den stigende trafik på motorvejene. Fokus er i stedet på selve motorvejene.

Direktør i Dansk Industri Transport, Michael Svane, peger i Jyllands-Posten på Aarhus som en af de byer med størst problemer omkring frakørslerne fra E45-motorvejen. Det skyldes, at en by som Aarhus mindsker vejnettet inde i byen med færre vejbaner fra to til én for at mindske trafikken netop i centrum. Men det giver problemer på motorvejen.

- Det betyder, at det bliver sværere at afvikle biltrafikken, og at kampen om byrummet og vejarealerne inde i byerne bliver mere og mere intensiveret. Man forsøger også at begrænse antallet af p-pladser og udsteder flere og flere p-bøder. Derfor breder dårligdommene sig, så man nu oplever manglende fremkommelighed og stigende trafikproblemer i de 20-30 største byer i Danmark, siger Michael Svane til Jyllands-Posten.